સૌરાષ્ટ્રની ચૂંટણી પર સહુ કોઈની નજર એટલા માટે છે કે, મુખ્યપ્રધાન વિજય રૃપાણી, પ્રદેશ ભાજપ પ્રમુખ જીતુ વાઘાણી, દિલીપ સંઘાણી, આર.સી.ફળદુ જેવા ભાજપનાં દિગ્ગજ નેતાઓ અને કૉંગ્રેસનાં શકિતસિંહ ગોહિલ, અર્જુન મોઢવાડિયા, કુંવરજી બાવળિયા, પરેશ ધાનાણી જેવા નેતાઓનાં રાજકીય ભાવિ દાવ પર લાગ્યા છે. ભાજપે નરેન્દ્ર મોદી અને કેન્દ્રિય નેતાઓની ફોજ ચૂંટણી પ્રચારનાં મેદાનમાં ઉતારી છે તો બીજી તરફ રાહુલ ગાંધી અને સ્થાનિક કૉંગ્રેસના આગેવાનો કૉંગ્રેસનો મોરચો સંભાળી રહ્યા છે. સૌરાષ્ટ્રનાં જિલ્લાઓનાં રાજકીય સમીકરણો જાણતા પહેલા એક નજર ભૂતકાળ અને સૌરાષ્ટ્રની રાજકીય તાસીર પર કરીએ તો ૧૯૯પમાં ગુજરાતમાંં ભાજપ સત્તા સ્થાને આવ્યા બાદ સૌરાષ્ટ્રમાંથી સૌથી વધુ બેઠકો ભાજપને મળતી આવી છે. ગત ર૦૧ર વિધાનસભાની ચૂંટણીના પરિણામો પર એક નજર કરીએ તો સૌરાષ્ટ્રની ૪૮ બેઠકોમાંથી ભાજપને ૩૧, કૉંગ્રેસને ૧૪, જીપીપીને ર અને એનસીપીને એક બેઠક મળી હતી. આ વખતે કૉંગ્રેસે ભાજપનાં ગઢ એવા સૌરાષ્ટ્રમાં ગાબડુ પાડવા માટે કમર કસી છે તો બીજી તરફ ભાજપે તેનો ગઢ સાચવવા માટે તમામ તાકાત કામે લગાડી છે. સૌરાષ્ટ્રમાં સૌથી મોટું ફેકટર પાટીદારોનાં મતનું છે. પાટીદાર અનામત આંદોલનની તીવ્ર અસર ભલે સૌરાષ્ટ્રની છ – સાત બેઠકો પર રહી હોય પણ આ મુદ્દાની અસર આખા સૌરાષ્ટ્રમાં રહેતા પાટીદારો પર જોવા મળી રહી છે. સૌરાષ્ટ્રનાં મોટાભાગનાં ગામોમાં પાટીદારોની વસતી છે. સૌરાષ્ટ્રનો પાટીદાર સમાજ આ વખતની ચૂંટણીમાં એક નિર્ણાયક ભૂમિકા ભજવશે તેવું રાજકીય વિશ્લેષકો માની રહ્યા છે. સૌરાષ્ટ્રમાં લેઉવા અને કડવા એમ મુખ્ય બે પાટીદાર સમુદાય છે. પાટીદારોને રિઝવવા માટે હાલ તો ભાજપ અને કૉંગ્રેસ, બંને પક્ષોએ કોઈ કસર છોડી નથી. ચૂંટણીમાં પાટીદારો કોનો સાથ આપશે તે કહેવુ કઠિન છે.